Reglementarea profesiei de manager de spital

în state membre ale uniunii europene
Reglementarea profesiei de manager de spital

în state membre ale uniunii europene

CUPRINS
2ABSTRACT


3AUSTRIA


3CEHIA


4FINLANDA


5FRANŢA


7GERMANIA


8ITALIA


8LITUANIA


9Marea Britanie


9Polonia


10SPANIA


11Suedia


11UNGARIA





ABSTRACT
Procesul de reformare a sistemelor de sănătate a fost generat atât de nemulţumirile utilizatorilor, medicilor, instituţiilor sanitare, furnizorilor de produse medicale, cât şi ale autorităţilor publice. Experţii consideră că un sistem de sănătate corespunzător  trebuie să îndeplinească  anumite condiţii necesare precum: acoperirea generală a populaţiei cu servicii de sănătate; accesibilitatea serviciilor; adaptarea lor la nevoile populaţiei; respectarea principiului echităţii; oferirea posibilităţii de a alege; asigurarea eficacităţii şi a unei înalte eficienţe; acceptabilitatea socială largă; asumarea responsabilităţii statului faţă de sănătatea publică
. Pentru a răspunde acestor criterii, toate sistemele de sănătate au cunoscut  un amplu proces de reformă, fiind supuse modificărilor cerute de nevoile practicii medicale, ale societăţilor şi ale resurselor financiare disponibile.

De la reforma în domeniul sănătăţii nu putea să lipsească noţiunea de manager de spital. Acesta este cel mai recent concept în domeniul managementului şi una dintre cele mai importante cariere din sectorul sănătăţii. Conform unui studiu recent al cercetătorilor americani, managementul de spital este una dintre profesiile de top ale noului mileniu, care asigură o legătură directă între facilităţile medicale şi structurile care furnizează serviciile de acest tip. Un manager bun trebuie să asigure utilizarea eficientă a resurselor fizice şi financiare ale spitalului, precum şi crearea unui climat organizaţional benefic pentru creşterea şi dezvoltarea profesională a personalului.
Oportunităţile de carieră în domeniu sunt în creştere foarte rapidă, nu numai din cauza importanţei deosebite a industriei medicale, ci şi a diferenţelor de specializare dintre unităţile medicale. 

Un manager de spital necesită o bună cunoaştere a elementelor economice, a sistemelor de informare sau de interpretare a datelor, trebuind să aibă cunoştinţe deosebite de comunicare cu personalul din diverse departamente, precum şi pacienţi. Nu în ultimul rând, managerul de spital trebuie să aibă capacitatea de a implementa decizii, de a realiza proiecte, urmărind implementarea lor, toate acestea având ca finalitate salvarea vieţii umane.

Datele disponibile în limbile de circulaţie internaţională (engleză şi franceză) sunt prezentate succint pentru o serie state membre ale Uniunii Europene: Austria, Cehia, Finlanda, Franţa, Germania, Italia, Lituania, Marea Britanie, Suedia, Spania şi Ungaria. 

AUSTRIA

Sistemul de sănătate al Austriei este în cea mai mare parte public, unităţile medicale funcţionând ca societăţi non-profit. Pe teritoriul ţării funcţionează trei tipuri de unităţi medicale
: 
-  spitalele de stat, care se află în subordinea municipalităţilor; 
- unităţile private înfiinţate de ordinele religioase sau asociaţiile de binefacere; 
- unităţile private cu scop lucrativ, înfiinţate de persoane juridice, private sau în parteneriat.     

Art. 15 din Legea privind organizarea şi finanţarea serviciului de sănătate reglementează responsabilităţile Agenţiei Federale pentru Sănătate în ceea ce priveşte organizarea politicilor de management al unităţilor medicale
. 
 
Ministerul Sănătăţii nu are în subordine nici o autoritate federală din
sectorul de sănătate publică. Prin urmare, organismele de conducere ale landurilor şi municipalităţilor sunt principalele structuri responsabile pentru administrarea serviciilor de sănătate. 
În fiecare land funcţionează un departament de sănătate, condus de un medic cu statut de funcţionar public. În plus, în cadrul autorităţilor administrative ale landurilor funcţionează un departament de sănătate, care este condus de un funcţionar public. Gestionarea spitalelor publice în toate landurile a fost externalizată, cu excepţia landului în care se află capitala ţării. 
Numărul persoanelor numite în structurile de conducere ale unităţilor medicale diferă de la land la land. Metodologiile de numire a organelor de conducere au în comun punerea în aplicare a mandatului landurilor pentru furnizarea asistenţei medicale de calitate. Contractele sunt încheiate cu administraţia landurilor pe o perioadă determinată, de regulă, de 4 ani
.
CEHIA

Top of Form

Majoritatea spitalelor din Cehia sunt în subordinea consiliilor locale, în anul 2003 mai mult de jumătate dintre acestea fiind transferate de stat către cele 14 nou înfiinţate regiuni administrative. Spitalele militare, unităţile de stat şi cele municipale sunt instituţii non-profit, în timp ce spitalele private funcţionează pe baza reglementărilor existente pentru societăţile comerciale. 

Spitalele de stat, inclusiv cele militare au, de obicei, structuri simple de conducere, care cuprind un manager principal (director), care raportează şi este controlat de departamentul de profil din cadrul ministerului. Aceste spitale nu au un consiliu de administraţie sau de supraveghere a activităţii
. 

Organele de conducere (dacă există) sunt numite de către autorităţile locale şi, de regulă, sunt compuse din cadre medicale şi politicieni locali. Un organ de conducere al unei unităţi medicale cuprinde între şase şi zece persoane. 
Reforma sănătăţii în Cehia cuprinde şi implementarea a două niveluri de conducere: un consiliu de administraţie şi un consiliu de supraveghere. 

Potrivit Legii nr. 160/1992 privind asistenţa medicală în centre de profil, cu modificările ulterioare, managerii spitalelor de stat sunt numiţi pentru un mandat de trei-cinci ani de către reprezentanţii municipalităţii sau guvernului. 

Funcţiile de conducere ale spitalelor se numesc în urma unei proceduri de selecţie. Principalele cerinţe pentru ocuparea funcţiei de director sunt următoarele: 
- deţinerea gradului de profesor în învăţământul universitar;

- practică în serviciile de sănătate;

- practică în domeniul managementului;

- competenţe lingvistice;

- alte cerinţe suplimentare în funcţie de complexitatea postului.

FINLANDA

Cea mai mare parte a serviciilor medicale este realizată prin intermediul sistemului municipal de îngrijire a sănătăţii. Administrarea, planificarea şi gestiunea ofertei serviciilor medicale se află în responsabilitatea celor 415 municipalităţi. Acestea sunt autonome şi responsabile pentru furnizarea serviciilor de bază către rezidenţi, precum educaţia primară şi serviciile sociale şi de sănătate.
Potrivit prevederilor Legii privind asistenţa medicală de specialitate (1989), cu modificările ulterioare, Consiliul municipal numeşte membrii organelor de conducere a spitalelor din subordine, pe o durată determinată
. Numărul de membri este stabilit în funcţie de numărul de locuitori al localităţii respective: 
- 1 - dacă numărul de locuitori este de 2.000 sau mai mic; 
- 2 - pentru o populaţie cuprinsă între 2.001-8.000 locuitori;
- 3 - pentru o populaţie cuprinsă între 8.001-25.000 locuitori;
- 4 - pentru o populaţie cuprinsă între 25.001-100.000 locuitori; 
- 5 - pentru o populaţie cuprinsă între 100.001-400.000 locuitori; 
- 6 - pentru o populaţie de peste 400.001 locuitori.

Orice spital aflat în responsabilitatea unei municipalităţi bilingve trebuie să aibă în structura de conducere un reprezentant care să aibă ca responsabilităţi dezvoltarea şi integrarea serviciilor medicale, precum şi formarea personalului medical al minorităţii respective.

În plus, pe teritoriul Finlandei există 20 de districte spitaliceşti, care oferă pacienţilor servicii de sănătate specializate. Potrivit legii, fiecare municipalitate trebuie să fie membră a unui district spitalicesc. În cadrul fiecărui district spitalicesc, municipalităţile se asociază pentru a coordona spitalele care sunt în proprietatea federaţiei. 

Fiecare district spitalicesc este condus de un consiliu în care membrii acestuia sunt numiţi de către municipalităţi (care deţin de la unul până la şase locuri în funcţie de numărul locuitorilor reprezentaţi) şi un consiliul spitalicesc desemnat de consiliul districtului. În general, atât membrii consiliului districtului cât şi cei ai consiliului spitalicesc sunt politicieni locali, componenţa ambelor consilii fiind în acord cu algoritmul politic stabilit în urma alegerilor locale.

FRANŢA

Franţa are un sistem de sănătate specific, descentralizat, dar în care statul păstrează un rol important, inclusiv în controlul sistemului de asigurări pentru sănătate. Colectivităţile locale au un rol important mai ales în misiunile medico-sociale, de prevenire şi igienă.

Legea privind spitalele, pacienţii, sănătatea şi teritoriul (2009) a fost rezultatul unei reforme profunde a profesiei de conducător al unui spital, definind misiunile, activităţile şi competenţele acestuia.

Potrivit legii, au fost create Agenţiile Regionale de Sănătate (ARS), care au funcţiile de nominalizare, evaluare şi de stabilire a indemnizaţiilor directorilor de spitale. De asemenea, au fost create Directoratul şi Consiliul de supraveghere, care au instituit reguli noi de conducere şi au modificat competenţele directorilor. 

Legea a întărit atribuţiile de manager ale directorului unităţii medicale, responsabil pentru elaborarea strategiei, de funcţionarea instituţiei, de organizarea ei şi de modul în care răspunde nevoilor, respectând echilibrul financiar.

Dimensiunea strategică şi managerială a funcţiei de director a crescut, celelalte funcţii (de coordonare, operaţionale, etc.) putând fi delegate altei persoane.

Misiunile generale:

- coordonează politica generală a instituţiei medicale în acord cu politica de sănătate din teritoriu;

- este garantul bunei funcţionări şi a performanţei globale a spitalului (gestionarea riscurilor, calitatea mediului, calitatea socială şi economică);

- autorizează încadrarea personalului şi asigură respectarea normelor deontologice;

- coordonează adaptarea şi transformarea structurilor şi organismelor în mod participativ;

- supraveghează coerenţa instituţională, coeziunea echipelor, provocările interne/externe cu care se confruntă instituţia, precum şi calitatea dialogului social;

- reprezintă instituţia în raport cu utilizatorii şi familiile lor, stimulează politica de comunicare valorizând imaginea instituţiei faţă de partenerii externi şi interni;

- manageriază echipele pluridisciplinare, stimulând competenţa personalului în cadrul unei gestionări care să ţină cont de evoluţia meseriilor şi competenţelor.

Activităţile directorului      

- în domeniul strategiei


• defineşte proiectul instituţiei în relaţie cu Agenţia Regională de Sănătate şi în conformitate cu contractul plurianual de obiective şi mijloace;


• poziţionează instituţia în mediul teritorial în acord cu obiectivele Consiliului de Supraveghere şi conduce instituţia conform orientărilor naţionale şi teritoriale;


• conduce şi evaluează aplicarea proiectului şi a orientărilor sale strategice;


• defineşte politica financiară a instituţiei;


• elaborează organigrama conducerii instituţiei, repartizează funcţiile şi delegările de competenţă;


• defineşte şi adaptează organizarea instituţiei pe domenii de activitate şi structuri interne, conform proiectului medical al instituţiei şi în funcţie de evaluările/evoluţiile interne şi externe.

- în domeniul coordonării


• coordonează cu partenerii din teritoriu acţiunile comune sau în cooperare, asigurând continuitatea îngrijirii pacienţilor;


• prezidează Directoratul şi participă la reuniunile directorilor;


• pune în aplicare procesul deciziei şi a sistemului de sprijinire şi supraveghere a deciziilor (Tabloul de bord);

• arbitrează alegerile operaţionale;


• negociază cu actorii interni sau externi;


• supraveghează coerenţa activităţilor.

- din punct de vedere operaţional în doemniul realizării proiectelor


• împreună cu Agenţia Regională de Sănătate şi cu Preşedintele Comsiei Medicale (CME) iniţiază, după analiza factorilor de risc şi a rezultatelor, proiectele de restructurare sau cooperare;     


• defineşte modul de gestionare a proiectelor şi conduce personal proiectele strategice;


• pregăteşte echipe speciale conform noilor evoluţii;


• pregăteşte reuniuni de concentrare şi negociere cu Preşedintele Comisiei medicale a instituţiei şi cu Coordonatorul general al sistemului de îngrijire a sănătăţii (CGS);


• recurge la rolul de arbitru în caz de conflicte sau crize legate de proiecte.

- din punctul de vedere al conduitei generale a instituţiei


• dispune de dreptul de a organiza evaluarea activităţii şi are competenţe disciplinare privind personalul;


• elaborează bugetul instituţiei şi asigură supravegherea acestuia până la închiderea exerciţiului bugetar; 


• semnează Tabloul de bord şi indicatorii cheie, gradul de ocupare a paturilor, grupurile omogene standardizate;


• decide primirea persoanelor spitalizate;


• asigură respectarea drepturilor bolnavilor şi aplicarea tratamentului adecvat.

Competenţele şi nivelul de pregătire ale directorului de spital

- cunoştinţe


• cunoştinţe generale dobândite la cursul de formare la Şcoala de Înalte Studii în Sănătate Publică;


• cunoştinţe aprofundate în politici şi practici din domeniul sănătăţii;


• cunoştinţe aprofundate în domeniul sănătăţii publice şi îngrijirea sănătăţii;


• cunoaşterea politicilor şi practicilor medico-sociale şi sociale;


• tehnici de gestionare a proiectelor/programelor şi de gestionare a conflictelor;


• cunoaşterea tehnicilor de comunicare.

- competenţe


• ştiinţa de a aplica cadrul legislativ şi reglementările în domeniu, precum şi priorităţile naţionale şi teritoriale;


• capacitatea de a ţine cont de priorităţile medico-sociale din teritoriul de competenţă; 


• capacitatea de a elabora o viziune strategică asupra evoluţiilor sistemului de sănătate şi de a poziţiona instituţia în reţeaua de sănătate teritorială;


•  ştiinţa de a conduce, de a antrena, de a lua decizii pe baza puterii de analiză;


•  capacitatea de a explica strategia şi de a defini implicaţiile acesteia;


•  gestionarea relaţiilor cu actorii implicaţi la nivel medical;


•  stimularea coeziunii echipelor interne şi participarea actorilor externi;


• adaptarea la constrângerile financiare, astfel încât să păstreze calitatea prestărilor şi condiţiilor de muncă;


• capacitatea de a pregăti, discuta şi încheia contracte interne şi externe;

   
• capacitatea de a gestiona domeniile de activitate ale instituţiei medicale;


• gestionarea situaţiilor de criză şi incidentelor care ar putea pune în pericol viaţa pacienţilor. 

GERMANIA


Guvernele landurilor sunt responsabile pentru întreţinerea infrastructurii spitalelor, obiectiv ce se realizează prin elaborarea unor planuri şi programe de management ale spitalelor şi prin finanţarea acestor programe. În domeniul activităţii spitalelor, ele au responsabilitatea planificării şi a investiţiilor.

Landurile răspund de serviciile oferite în domeniul sănătăţii publice, la care se referă şi unele legi federale (mai ales la serviciile legate de boli ce pot influenţa siguranţa publică). Ele au sarcina de a supraveghea angajaţii din instituţiile de protecţie a sănătăţii, din instituţiile de prevenire şi control etc.

Landurile sunt responsabile de modul în care îşi desfăşoară activitatea cadrele medicale şi de supravegherea activităţii asociaţiilor medicilor, a Camerelor medicilor, şi de modul de utilizare a fondurilor de asigurare la nivel local.

Landurile cooperează cu înalţi funcţionari de sănătate din Ministerul Sănătăţii şi din alte instituţii pentru îndeplinirea obiectivelor naţionale ale politicii de sănătate.

În general, conducerea spitalului este asigurată de directorul medical. Acesta este  responsabil de întocmirea şi publicarea de regulamente, protocoale şi standarde de îngrijire în numele comunităţii. Respectarea acestor reglementări şi protocoale medicale este obligatorie pentru personal. Directorul medical este numit pe durată determinată de consiliul local municipal în subordinea căruia se află spitalul. 

ITALIA

Organizarea spitalor cuprinde următoarele structuri:

- managerul general; 
- Consiliul de Conturi; 
- Comitetul director.

Managerul general este numit de către Guvernul regional, trebuind să îndeplinească următoarele cerinţe: 

-  studii universitare;
- cel puţin cinci ani de experienţă, din ultimii 10 ani de activitate, în administraţia autorităţilor publice/private sau companiilor, într-o funcţie de execuţie cu autonomie de gestiune şi responsabilitate în domeniul resurse umane, tehnic sau financiar.
LITUANIA

Procedura de angajare a managerilor din Sistemul Naţional de Sănătate al Lituaniei (LNHS) şi în instituţiile bugetare publice este prevăzută de Legea privind instituţiile de îngrijire a sănătăţii (2007)
:
• şefii instituţiilor bugetare publice, inclusiv instituţiile medicale, sunt angajaţi prin concurs public, pentru o perioadă de 5 ani;

• şefii departamentelor şi sucursalelor instituţiilor de stat şi municipale, finanţate de la  bugetul de stat, sunt angajaţi prin concurs public, pentru o perioadă de 5 ani, metodologia de concurs fiind întocmită la propunerea şefului instituţiei bugetare;

• managerii spitalelor universitare sunt angajaţi prin concurs public, pentru o perioadă de 5 ani. 
Şefii instituţiilor bugetare, departamentelor, sucursalelor acestora şi spitalelor universitare sunt angajaţi şi eliberaţi din funcţie în conformitate cu procedura stabilită în Codul Muncii. Dispoziţiile menţionate anterior nu sunt aplicabile pentru şefii instituţiilor bugetare ale căror deţinători sunt Ministerele Apărării Naţionale sau de Interne.

Marea Britanie
Managerul unei unităţi medicale din Marea Britanie are ca atribuţii generale gestionarea activităţii desfăşurate de o echipă multi-disciplinară şi obţinerea performanţelor operaţionale necesare acestei profesii. Acest lucru implică conducerea, motivarea şi dezvoltarea profesională a personalului din subordine, dezvoltarea de relaţii specifice cu structurile care asigură serviciile medicale auxiliare (aparatură, produse medicale, medicamente), asigurarea unui raport eficient dintre calitatea serviciilor şi costuri.

Serviciul Naţional de Sănătate (NHS) este finanţat din sistemul general de taxe al statului, serviciile medicale fiind oferite gratuit populaţiei (cu excepţia eliberării reţetelor şi tratamentelor dentare). Activitatea NHS este coordonată de Departamentul pentru Sănătate, condus de un Secretar de stat care răspunde în faţa Primului-ministru. Acest departament supraveghează activitatea celor 10 agenţii de profil (SHA), existente pe teritoriul Marii Britanii. La rândul lor, aceste agenţii coordonează activitatea structurilor locale NHS. 

Potrivit prevederilor Legii privind sănătatea naţională (2006), Secretarul de stat răspunde pentru activitatea desfăşurată în cadrul Departamentului, dar angajarea managerilor este realizată pe plan local, fiind încurajate autonomia managerială şi financiară a unităţilor medicale.  
Toate unităţile medicale sunt cuprinse în Serviciul Naţional de Sănătate, fiind gestionate de NHS Trusts. Acestea sunt conduse de un preşedinte şi un consiliu de administraţie format din membrii executivi şi neexecutivi. Comisia de numiri, înfiinţată în anul 2001, este un organism independent care numeşte directorii organismelor NHS în numele Secretarului de stat pentru sănătate.
Conducerea unei unităţi medicale este realizată de către Consiliul de Directori. Acesta este responsabil pentru toate aspectele operaţionale, strategice şi de finanţare. Persoanele numite în Consiliu sunt specialişti recunoscuţi în domeniile lor de activitate (medicină, management, finanţe). În general, sistemul de management al unităţilor medicale este format din trei persoane: directorul clinicii, care are în responsabilitate latura medicală, un manager asistent care este ales din partea asistentelor medicale şi un director financiar.

La momentul numirii lor, pe perioadă determinată, toţi directorii trebuie să declare orice interese cu privire activitatea desfăşurată în Registrul de Interese al directorilor. Acest registru este revizuit lunar şi este deţinut de o structură din cadrul Serviciului Naţional de Sănătate
.

Polonia

Rolul Ministerului Sănătăţii a evoluat progresiv de la cel de finanţator de îngrijire a sănătăţii şi furnizor de servicii medicale, la cel de structură decizională privind politicile în domeniu. Ministerul este responsabil cu aplicarea politicilor de sănătate naţionale, de investiţiile majore de capital şi de asigurarea cadrului optim de desfăşurare a activităţilor medicale şi de perfecţionare a cadrelor. Acesta are în responsabilitate administrativă numai acele instituţii de îngrijire a sănătăţii pe care le finanţează în mod direct: Centrul naţional de educaţie postuniversitară; centrele naţionale pentru sănătatea copiilor şi sănătatea maternă; centrele de cardiologie; academiile medicale; spitalele universitare; institutele de cercetare.

Potrivit Legii privind unităţile medicale (1991), cu modificările ulterioare, unităţile de îngrijire medicală sunt instituţii independente în ceea ce priveşte organizarea, angajarea de personal, activele şi finanţele.
Principiile generale de selecţie şi de numire a persoanelor în posturi de conducere în toate spitalele publice sunt definite în Legea privind serviciile medicale finanţate din surse publice. Cu excepţia postului de director al unei instituţii publice de sănătate, pentru toate celelalte posturi de conducere se organizează concursuri publice. 

În cazul spitalelor universitare, organismul fondator (instituţia de învăţământ superior) este liberă să aleagă modul în care este angajat managerul instituţiei. Rectorul instituţiei de învăţământ superior care a fondat spitalul încheie un contract de muncă cu managerul spitalului respectiv, potrivit prevederilor Codului Muncii. 
Conform legii, condiţiile necesare pentru ocuparea funcţiei de manager al instituţiei medicale sunt următoarele:

- studii superioare;

- cel puţin şase ani de experienţă profesională sau de învăţământ superior;

- studii postuniversitare în domeniul managementului de servicii de sănătate sau cel puţin trei ani de experienţă profesională sau de învăţământ superior;

- cel puţin trei ani de experienţă profesională în domeniul sănătăţii publice
.

În cazul Poloniei, circa 80% din managerii spitalelor au profesia de medic. 
SPANIA

Spania are un Serviciu Naţional de Sănătate compus din 17 structuri  independente, care au o mare de autonomie în ceea ce priveşte acordarea asistenţei medicale, având întreaga responsabilitate pentru cheltuirea bugetului alocat
. Implicarea tot mai mare a comunităţilor locale a condus la creşterea autonomiei unităţilor medicale, inclusiv în ceea ce priveşte numirea structurilor manageriale, fapt care a condus la scăderea influenţei politice în domeniul actului medical.

Potrivit prevederilor Legii sănătăţii (1986), cu modificările ulterioare, structurile regionale ale Serviciului Naţional de Sănătate, în colaborare cu consiliile locale, sunt responsabile pentru numirea conducerilor unităţilor medicale.  

Situaţia managerilor unităţilor medicale din Spania este similară cu cea a managerilor din alte state. De regulă, la conducerea unei unităţi medicale sunt numiţi, pe durată determinată, specialişti recunoscuţi în domeniul medical şi financiar.  

Suedia

Potrivit prevederilor art. 10 din Legea privind sănătatea şi serviciile medicale nr. 1982:763, consiliul de conducere al unei unităţi medicale se numeşte conform Legii administraţiei locale
.

Personalul medical trebuie să aibă o specializare de specialitate, numirile în funcţii specifice fiind făcute pe durată determinată. Managerul spitalului pe probleme medicale trebuie să aibă titlul medical maxim, de profesor, şi să aibă finalizat un doctorat sau masterat în domeniu. 

Unităţile medicale, indiferent de tipul acestora, se află în responsabilitatea municipalităţilor. Consiliile locale pot încheia acorduri cu terţi pentru îmbunătăţirea activităţii medicale, dar nu pot delega responsabilitatea către alte companii, asociaţii, fundaţii sau persoane private.

Serviciile medicale oferite de unităţile medicale municipale au un management organizat de comisii sau direcţii stabilite de consiliile locale, potrivit prevederilor Legii privind serviciile sociale nr. 2000:453
. La conducerea acestor structuri sunt numite doar persoane care au studii de specialitate. În lipsa unor astfel de persoane, consiliile locale pot delega competenţa medicilor specialişti care îşi desfăşoară activitatea în unităţile medicale.

UNGARIA

Spitalele se află în subordinea municipalităţilor şi universităţilor.

Directorii spitalelor universitare sunt numiţi de decanul facultăţii, cu avizul Consiliului Facultăţii şi al Senatului Universităţii. Contractul se încheie pe o perioadă de până la 5 ani.

Principalele cerinţe pentru funcţia de manager de spital sunt: 
- studii de specialitate şi lucrări academice; 
- doctorat; 
- practică profesională într-o unitate medicală; 
- cel puţin 10 ani vechime în învăţământul universitar; 
- competenţe lingvistice. 

Potrivit Legii CLIV (1997), principalele sarcini ale managerului de spital sunt următoarele:

•  îmbunătăţirea continuă a calităţii activităţii medicale, pentru prevenirea erorilor;

• coordonarea activităţii de aprovizionare a spitalului cu produsele necesare şi controlarea acestora;

•  analizarea nivelului de cheltuieli şi reducerea posibilelor pagube;

•  creşterea calităţii profesionale a personalului medical.

� http://www.coe.int/t/dg3/socialpolicies/socialcohesiondev/source/Trends/Tendances-02_fr.pdf


� http://www.forba.at/data/downloads/file/205-FB%2017-06%20PIQUE%20Health%20Austria.pdf


� http://www.bmg.gv.at/cms/site/attachments/8/6/6/CH0713/CMS1051011595227/public_health_in


_austria_2005_internet.pdf


� http://www.euro.who.int/__data/assets/pdf_file/0009/96435/E89021.pdf


� http://www.health-policy-systems.com/content/4/1/2


� http://www.finlex.fi/fi/laki/kaannokset/1989/en19891062.pdf


� http://www3.lrs.lt/pls/inter3/dokpaieska.showdoc_e?p_id=319030


� http://www.legislation.gov.uk/ukpga/2006/41/contents


� http://www.asie.unimelb.edu.au/poland/healthcarepoland.html


� http://www.econ.upf.edu/docs/papers/downloads/984.pdf


� http://www.sweden.gov.se/content/1/c6/02/31/25/a7ea8ee1.pdf


� http://childinclusion.istitutodeglinnocenti.it/down/153.pdf

